LIETUVOS RESPUBLIKOS APLINKOS MINISTRO

ĮSAKYMAS

DĖL STATYBOS VALSTYBINĖS PRIEŽIŪROS TVARKOS APRAŠO PATVIRTINIMO

2010 m. rugsėjo 28 d. Nr. D1-829

Vilnius

Vadovaudamasis Lietuvos Respublikos statybos įstatymo 1, 2, 3, 5, 6, 12, 16, 20, 21, 23, 24, 27, 28, 33, 35, 40, 42, 45 straipsnių pakeitimo ir papildymo, šeštojo skirsnio pavadinimo pakeitimo, 23(1) straipsnio pripažinimo netekusiu galios ir įstatymo papildymo 28(1) straipsniu, keturioliktuoju skirsniu ir 1 priedu įstatymo (Žin., 2010, Nr. 84-4401) 24 straipsnio 2 dalimi,

tvirtinu Statybos valstybinės priežiūros tvarkos aprašą (pridedama).

Aplinkos ministras	Gediminas Kazlauskas

_________________

PATVIRTINTA

Lietuvos Respublikos aplinkos ministro

2010 m. rugsėjo 28 d.

įsakymu Nr. D1-829

STATYBOS VALSTYBINĖS PRIEŽIŪROS TVARKOS APRAŠAS

1. Statybos valstybinės priežiūros tvarkos aprašas (toliau – Tvarkos aprašas) detalizuoja Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) nuostatas, reglamentuojančias statybos valstybinę priežiūrą (toliau – Priežiūra), Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) funkcijas šioje srityje ir nustato Priežiūros laikinąją tvarką iki Priežiūros tvarka bus nustatyta specialiuoju įstatymu.

2. Tvarkos aprašas privalomas Inspekcijai bei fiziniams ir juridiniams asmenims, kurių veiklos principus statybos srityje nustato Statybos įstatymas ir / ar kurių atžvilgiu Inspekcija pagal Statybos įstatymą ir / ar Lietuvos Respublikos viešojo administravimo įstatymą (Žin., 1999, Nr. 60-1945; 2006, Nr. 77-2975), ir / ar kitus teisės aktus privalo ir / ar turi teisę vykdyti atitinkamas šiuose įstatymuose ir teisės aktuose numatytas priemones ir veiksmus.

3. Pagal šio Tvarkos aprašo 2 punkte nurodytų fizinių ir juridinių asmenų vykdomos veiklos pobūdį statybos srityje Inspekcija pagal kompetenciją vykdo šias Priežiūros priemones ir veiksmus, taip pat iš šių fizinių ir juridinių asmenų reikalauja laikytis toliau nurodytų įstatymų ir teisės aktų:

3.1. pagal kompetenciją nagrinėja fizinių ir juridinių asmenų skundus (pranešimus), išskyrus atvejus, kai skunduose (pranešimuose) nurodyti klausimai nagrinėjami teisme ar šiais klausimais priimtas teismo sprendimas arba kai nuo viešojo administravimo subjektų neteisėtai priimtų su statybos procesu susijusių administracinių sprendimų priėmimo dienos praėjo daugiau kaip vieneri metai, arba kai teismas ar Inspekcija jau yra priėmęs administracinės procedūros sprendimą tuo pačiu klausimu ir asmuo nepateikia naujų faktinių duomenų, leidžiančių ginčyti sprendimą, taip pat kai nuo skunde (pranešime) nurodytų pažeidimų padarymo iki skundo padavimo yra praėję daugiau kaip vieneri metai; pagal kompetenciją suteikia fiziniams ir juridiniams asmenims informaciją, išduoda archyvinių dokumentų kopijas, atlieka ūkio subjektų (statybos dalyvių) veiklos priežiūrą (patikrinimus) ir kt. vadovaudamasi:

3.1.1. Viešojo administravimo įstatymu;

3.1.2. Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu (Žin., 2000, Nr. 10-236; 2005, Nr. 139-5008);

3.1.3. Statybos įstatymu;

3.1.4. Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 (Žin., 2007, Nr. 94-3779);

3.1.5. Asmenų prašymų, skundų (pranešimų) nagrinėjimo ir asmenų aptarnavimo Valstybinėje teritorijų planavimo ir statybos inspekcijoje prie Aplinkos ministerijos taisyklėmis, patvirtintomis Valstybinės teritorijų planavimo ir statybos inspekcijos prie Aplinkos ministerijos viršininko 2010 m. gegužės 17 d. įsakymu Nr. 1V-84 (Žin., 2010, Nr. 58-2870);

3.1.6. kitais teisės aktais;

3.2. turi teisę iš statybos dalyvių (statybos rangovų) reikalauti (Inspekcijos viršininko 2010 m. liepos 15 d. įsakymu Nr. 1V-110 „Dėl Valstybinės teritorijų planavimo ir statybos inspekcijos prie Aplinkos ministerijos reikalavimo formos patvirtinimo“ patvirtinta reikalavimo forma) pateikti visus statybos dokumentus, rašytinius ir žodinius paaiškinimus;

3.3. išduoda statybą leidžiančius dokumentus – leidimus statyti, rekonstruoti, kapitališkai remontuoti ar griauti branduolinės energetikos objektus, vadovaudamasi:

3.3.1. Lietuvos Respublikos branduolinės energijos įstatymu (Žin., 1996, Nr. 119-2771);

3.3.2. Leidimų statyti ar rekonstruoti branduolinės energetikos objektą išdavimo taisyklėmis, patvirtintomis Lietuvos Respublikos Vyriausybės 2002 m. liepos 19 d. nutarimu Nr. 1165 (Žin., 2002, Nr. 74-3164);

3.3.3. Lietuvos Respublikos aplinkos ministro 2002 m. rugpjūčio 20 d. įsakymu Nr. 447 „Dėl leidimų statyti ar rekonstruoti branduolinės energetikos objektą išdavimo procedūrai atlikti reikalingų dokumentų formų patvirtinimo“ (Žin., 2002, Nr. 84-3669);

3.3.4. kitais teisės aktais;

3.4. išduoda statybą leidžiančius dokumentus – leidimus statyti naujus statinius ir leidimus rekonstruoti statinius Lietuvos Respublikos teritoriniuose vandenyse ir tarptautiniuose vandenyse esančiame jos kontinentiniame šelfe, į kurį Lietuvos Respublika turi išimtines teises, vadovaudamasi:

3.4.1. Lietuvos Respublikos pajūrio juostos įstatymu (Žin., 2002, Nr. 73-3091);

3.4.2. Lietuvos Respublikos Vyriausybės 2002 m. vasario 26 d. nutarimu Nr. 280 „Dėl Lietuvos Respublikos statybos įstatymo įgyvendinimo“ (Žin., 2002, Nr. 22-819);

3.4.3. statybos techninio reglamento STR 1.07.01:2010 „Statybą leidžiantys dokumentai“ reikalavimais;

3.4.4. kitais teisės aktais;

3.5. branduolinės energetikos objektų statybos valstybinę priežiūrą atlieka pagal kompetenciją, vadovaudamasi Branduolinės energijos įstatymu.

Branduolinės energetikos objektų Priežiūros patikrinimų skaičius nustatomas Inspekcijos einamųjų metų darbo plane; taip pat tokie patikrinimai per metus atliekami pagal poreikį – branduolinės energetikos objektų statybos dalyvių, teisėsaugos ir kitų valstybės valdžios institucijų prašymu ir pan.;

3.6. atrankos būdu (žr. Tvarkos aprašo 3.1 ir 3.9 punktus) tikrina, ar statybą leidžiantys dokumentai išduoti teisėtai, nepažeidžiant reikalavimų, nustatytų:

3.6.1. Lietuvos Respublikos civiliniame kodekse (Žin., 2000, Nr. 74-2262);

3.6.2. Statybos įstatyme;

3.6.3. statybos techniniame reglamente STR 1.07.01:2010 „Statybą leidžiantys dokumentai“;

3.6.4. statybos techniniame reglamente STR 1.01.07:2010 „Nesudėtingi statiniai“;

3.6.5. statybos techniniame reglamente STR 1.05.06:2005 „Statinio projektavimas“, patvirtintame Lietuvos Respublikos aplinkos ministro 2004 m. gruodžio 30 d. įsakymu Nr. D1-708 (Žin., 2005, Nr. 4-80);

3.6.6. kituose teisės aktuose;

3.7. atlieka statomų statinių patikrinimus:

3.7.1. pagal statybos techninio reglamento STR 1.08.02:2002 „Statybos darbai“, patvirtinto Lietuvos Respublikos aplinkos ministro 2002 m. balandžio 30 d. įsakymu Nr. 211 (Žin., 2002, Nr. 54-2150), reikalavimus – tikrina visų naujai statomų ir rekonstruojamų ypatingų statinių statybos teisėtumą;

3.7.2. kitais negu šio Tvarkos aprašo 3.7.1 punkte nurodytais atvejais statybos teisėtumą tikrina pasirinktinai (žr. Tvarkos aprašo 3.1 ir 3.9 punktus);

3.8. atrankos būdu (žr. Tvarkos aprašo 3.1 ir 3.9 punktus) tikrina, ar atliktos statinio projekto ekspertizės ir statinio ekspertizės sudėtis bei apimtis atitinka statybos techninio reglamento STR 1.06.03:2002 „Statinio projekto ekspertizės ir statinio ekspertizė“, patvirtinto Lietuvos Respublikos aplinkos ministro 2002 m. balandžio 30 d. įsakymu Nr. 214 (Žin., 2002, Nr. 55-2200), reikalavimus, neginčijant atliktos statinio projekto ekspertizės ir statinio ekspertizės išvadų;

3.9. pasirinktinų atrankinių patikrinimų skaičius nustatomas Inspekcijos einamųjų metų darbo plane; taip pat tokie patikrinimai per metus atliekami pagal poreikį – teisėsaugos ir kitų valstybės valdžios institucijų prašymu ir pan.

Inspekcijos einamųjų metų darbo plane pasirinktinų patikrinimų atrankos būdu apimtis (skaičius) nustatoma įvertinus Inspekcijos einamaisiais metais vykdomų kitų darbų apimtis, administracinius gebėjimus, finansavimą ir kt.

3.10. kartu su kitomis valstybinėmis priežiūros institucijomis bendruose patikrinimuose dalyvauja vadovaudamasi:

3.10.1. Viešojo administravimo įstatymo nuostatomis;

3.10.2. Institucijų atliekamų priežiūros funkcijų optimizavimo gairių aprašu, patvirtintu Lietuvos Respublikos Vyriausybės 2010 m. gegužės 4 d. nutarimu Nr. 511 (Žin., 2010, Nr. 53-2613);

3.10.3. Priežiūros funkcijas atliekančių institucijų grupės darbo reglamentu, patvirtintu Lietuvos Respublikos ūkio ministro ir Lietuvos Respublikos teisingumo ministro 2010 m. birželio 21 d. įsakymu Nr. 4-470/1R-141 (Žin., 2010, Nr. 74-3750);

3.10.4. Valstybės institucijų veiklos savavališkų statybų prevencijos ir padarinių šalinimo srityje tvarkos aprašu, patvirtintu Lietuvos Respublikos aplinkos ministro 2006 m. sausio 20 d. įsakymu Nr. D1-33 (Žin., 2006, Nr. 12-432);

3.10.5. Valstybinės teritorijų planavimo ir statybos inspekcijos prie Aplinkos ministerijos nuostatais, patvirtintais Lietuvos Respublikos aplinkos ministro 2003 m. liepos 9 d. įsakymu Nr. 349 (Žin., 2003, Nr. 76-3499; Žin., 2008, Nr. 63-2402);

3.10.6. kitais teisės aktais;

3.11. sudaro statomų statinių avarijų tyrimo komisijas pagal statybos techninio reglamento STR 1.10.01:2002 „Statinio avarijos tyrimas ir likvidavimas“, patvirtinto Lietuvos Respublikos aplinkos ministro 2002 m. gegužės 7 d. įsakymu Nr. 232 (Žin., 2002, Nr. 55-2209), reikalavimus;

3.12. sustabdo statybą Statybos įstatymo nustatytais atvejais pagal statybos techninio reglamento STR 1.09.06: 2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ reikalavimus;

3.13. vykdo savavališkos statybos prevenciją ir padarinių šalinimo procedūras vadovaudamasi:

3.13.1. Statybos įstatymo nuostatomis;

3.13.2. Civilinio kodekso 4.103 straipsnio nuostatomis;

3.13.3. statybos techninio reglamento STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ reikalavimais;

3.13.4. Valstybės institucijų veiklos savavališkų statybų prevencijos ir padarinių šalinimo srityje tvarkos aprašu;

3.13.5. Savavališkai ar pagal neteisėtai išduotus statybą leidžiančius dokumentus statomo (pastatyto) statinio (statinio dalies) nugriovimo organizavimo tvarkos aprašu, patvirtintu Valstybinės teritorijų planavimo ir statybos inspekcijos prie Aplinkos ministerijos viršininko 2010 m. liepos 30 d. įsakymu Nr. 1V-120;

3.13.6. kitais teisės aktais;

3.14. jei statytojas (užsakovas) kreipiasi su prašymu leisti atlikti statinio konservavimo darbus (savavališkos statybos atvejais tik, kai juos atlikti leidžia teismas savo sprendimu ar nutartimi ), pateikdamas statinio konservavimo darbų projektą (aprašymą) pagal statybos techninio reglamento STR 1.08.02:2002 „Statybos darbai“ reikalavimus, – išduoda leidimą atlikti statinio konservavimo darbus vadovaudamasi statybos techninio reglamento STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ reikalavimais;

3.15. jei statytojas (užsakovas) kreipiasi su prašymu leisti tęsti statinio sustabdytą statybą (išskyrus savavališkos statybos atvejus), – išduoda leidimą tęsti sustabdytą statybą vadovaudamasi statybos techninio reglamento STR 1.09.06:2010 „Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ ir statybos techninio reglamento STR 1.07.01:2010 „Statybą leidžiantys dokumentai“ reikalavimais;

3.16. jei statytojas (užsakovas) kreipiasi su prašymu išduoti pažymą apie statinio statybą, rekonstravimą, kapitalinį remontą be esminių nukrypimų nuo statinio projekto, – išduoda pažymą, kad statinys statomas be esminių nukrypimų nuo statinio projekto pagal statybos techninio reglamento STR 1.08.02:2002 „Statybos darbai“ reikalavimus;

3.17. jei statytojas (užsakovas, savininkas, valdytojas) kreipiasi su prašymu išduoti statybos užbaigimo aktą, – išduoda šį aktą vadovaudamasi statybos techninio reglamento STR 1.11.01:2010 „Statybos užbaigimas“ reikalavimais;

3.18. jei statytojas (užsakovas, savininkas, valdytojas) kreipiasi su prašymu patvirtinti deklaraciją apie statybos užbaigimą, – patvirtina ją vadovaudamasi statybos techninio reglamento STR 1.11.01:2010 „Statybos užbaigimas“ reikalavimais;

3.19. jei statytojas (užsakovas, savininkas, valdytojas) kreipiasi su prašymu išduoti pažymą apie statinio nugriovimą, – išduoda šią pažymą;

3.20. jei teisėsaugos ir kitos valstybės valdžios institucijos kreipiasi su prašymu išduoti pažymą (išvadą) apie statinio ar patalpos paskirties pakeitimo teisėtumą, – išduoda šią pažymą (išvadą);

3.21. Lietuvos Respublikos administracinių teisės pažeidimų kodekso (Žin., 1985, Nr. 1-1) nustatytais atvejais ir tvarka surašo administracinių teisės pažeidimų protokolus, nagrinėja administracinių teisės pažeidimų bylas arba teikia šias bylas teismui;

3.22. nustačiusi neteisėtai priimtų su statybos procesu susijusių administracinių sprendimų atvejus, dėl neteisėtai priimtų su statybos procesu susijusių administracinių sprendimų panaikinimo kreipiasi į šiuos sprendimus priėmusius subjektus arba į teismą;

3.23. jeigu statyba nėra savavališka ar nėra vykdoma pagal neteisėtai išduotą statybą leidžiantį dokumentą, įpareigoja statytoją (užsakovą) per nustatytą terminą pagal reikalavimus pakeisti statinio projektą ar pašalinti kitus trūkumus, susijusius su projektine dokumentacija, ar atlikti reikalingus statybos darbus, kad statinys (jo dalis) atitiktų statinio projekto sprendinius;

3.24. jei statytojas (užsakovas) neįvykdo Inspekcijos teisėtų reikalavimų, dėl jų vykdymo kreipiasi į teismą;

3.25. pagal kompetenciją atlieka kitas teisės aktų nustatytas funkcijas.

4. Kreiptis į teismą dėl statybos užbaigimo akto ar deklaracijos apie statybos užbaigimą galiojimo panaikinimo turi teisę suinteresuotieji asmenys, šių asmenų skundų (pranešimų) pagrindu arba savo iniciatyva – Inspekcija, Kultūros paveldo departamentas prie Kultūros ministerijos, saugomų teritorijų direkcijos ar statinio saugos ir paskirties valstybinės priežiūros institucijos pagal kompetenciją;

5. Inspekcija, siekdama panaikinti priimtus su statybos procesu susijusius administracinius sprendimus, gali kreiptis į atitinkamos kuruojamos srities kompetentingą instituciją – Kultūros paveldo departamentą prie Kultūros ministerijos, Valstybinę saugomų teritorijų tarnybą prie Aplinkos ministerijos, statinio saugos ir paskirties reikalavimų valstybinės priežiūros ir kitas institucijas dėl išvadų apie priimtų administracinių sprendimų teisėtumą pateikimo. Įvertinusi pateiktas išvadas, Inspekcija priima sprendimą dėl kreipimosi į teismą dėl priimtų su statybos procesu susijusių administracinių sprendimų panaikinimo.

6. Inspekcijos ar jos administracijos padalinių neteisėtai priimtus administracinius sprendimus panaikina Inspekcijos viršininkas administracine tvarka arba teismas, o suteikiančius subjektinę teisę administracinius sprendimus – tik teismas.

7. Inspekcijos valstybės tarnautojai ir darbuotojai, dirbantys pagal darbo sutartis, už šio Tvarkos aprašo pažeidimus atsako pagal Lietuvos Respublikos įstatymus ir kitus teisės aktus.

_________________